पंजाब, छत्तीसगढ़ और केरल ने Covaxin का टीका लगाने से मना किया: BJP
भारतीय जनता पार्टी ने कहा है कि विपक्षी दलों की सरकारें अपने राज्यों में Covaxin का टीका लगाने से इनकार कर रही हैं।
नई दिल्ली: भारतीय जनता पार्टी ने कहा है कि विपक्षी दलों की सरकारें अपने राज्यों में Covaxin का टीका लगाने से इनकार कर रही हैं। पार्टी के राष्ट्रीय प्रवक्ता संबित पात्रा ने कहा है कि पंजाब, छत्तीसगढ़ और केरल की सरकारों ने कहा है कि वे अपने राज्य के लोगों को कोवैक्सीन का टीका नहीं लगाएंगी। उन्होंने कहा कि पहले विपक्षी दल कहते थे कि यदि कोवैक्सीन सही है तो पहले पीएम इसे लगवाएं, और अब जब प्रधानमंत्री ने वैक्सीन लगवा ली है तो ये लोग इसपर राजनीति कर रहे हैं। संबित पात्रा ने कहा, ‘कोरोना के वैक्सीनेशन को लेकर राजनीति हो रही है।’‘राजनीति कर रहे हैं ये 3 राज्य’बीजेपी प्रवक्ता ने कहा, ‘पंजाब, छत्तीसगढ़ और केरल राज्य इस वैक्सीन को लेकर राजनीति कर रहे हैं। इन 3 राज्यों की सरकारों ने कहा है कि वे कोवैक्सीन का टीकाकरण अपने राज्यों में नहीं करेंगे। ICMR और कोवैक्सीन के निर्माताओं ने डाटा जारी किया था जिसमें कहा गया कि वैक्सीन 81 प्रतिशत सफल पाई गई है। जिस प्रकार की राजनीति कुछ विपक्षी दल कर रहे हैं यह बिल्कुल अवांछित है। इससे पहले यही विपक्षी दल चिढ़ाने की मुद्रा में कहते थे कि अगर कोवैक्सीन सही है और देश को इसपर भरोसा है तो प्रधानमंत्री जी पहले वैक्सीन लगाएं। अब प्रधानमंत्री जी ने खुद जब वैक्सीन लगवा ली है तो ये लोग राजनीति कर रहे हैं।’सोमवार को पीएम ने लगवाया था टीकाबता दें कि प्रधानमंत्री नरेंद्र मोदी ने सोमवार को दिल्ली के अखिल भारतीय आयुर्विज्ञान संस्थान (एम्स) में कोविड-19 टीके की पहली खुराक ली थी। उन्होंने इस मौके पर उन सभी लोगों से टीका लगवाने की अपील की, जो दूसरे चरण के टीकाकरण अभियान के तहत इसकी पात्रता रखते हैं। पुडुचेरी की रहने वाली नर्स पी निवेदा ने मोदी को भारत बायोटेक के कोवैक्सीन टीके की पहली खुराक लगाई। बता दें कि भारत के औषधि नियामक ने बीती 3 जनवरी को सीरम इंस्टीट्यूट ऑफ इंडिया द्वारा निर्मित ऑक्सफोर्ड कोविड-19 टीके ‘कोविशील्ड’ और भारत बायोटेक के स्वदेश में विकसित टीके ‘कोवैक्सीन’ के देश में सीमित आपात इस्तेमाल को मंजूरी दी थी।